‘N vrou van yster en staal, wel gedoen aan die SAP Kaptein | SAUK.co.za - Nuus.info
Kapt. Nadine Britz is gister verder in die Kaapse hooggeregshof geroskam oor haar besluit om ’n huis in Grassy Park sonder ’n lasbrief te betree en te ondersoek. Britz het getuig in die binneverhoor van Fadwaan “Vet” Murphy se saak.
Vet staan saam met sy eksvrou, Shafieka, sy suster, Glenda Bird, Dominic Davidson, Leon Paulsen en Desmond Donovan Jacobs tereg op meer as 200 aanklagte. Dit sluit rampokkery, geldwassery en dwelmhandel in.
Britz het Vet en sy manskappe ’n geruime tyd ondersoek toe sy ’n tip oor ’n tikfabriek in Grassy Park opgevolg het.
Volgens haar het sy goed geweet die huis behoort nie aan Vet nie. Sy het verduidelik omdat hy elke dag mense by die huis afgelaai het, was genoeg om na die woning te gaan.
Sy het ’n leêr oor Vet en sy doen en late gehad en het gesê sy was bewus daarvan dat hy dwelms smokkel.
Vet en sy medebeskuldigdes se prokureurs het die wettigheid van die klopjag betwis omdat daar nie ’n lasbrief was nie.
Britz het getuig sy het haar eie oordeel gebruik toe sy besluit het om die huis te deursoek. Dwelms met ’n straatwaarde van R3 miljoen is gevind.
’n Gedeelte van die huis was ook omskep in ’n tik labratorium, het sy getuig.
Die huis behoort aan Davidson. Hy het dit van sy pa geërf en dit glo aan Vet beskikbaar gestel. ’n Klein gedeelte van die huis is uitverhuur aan ’n paartjie.
Britz het gesê sy was daardie dag nie een keer van plan om die eienaar se toestemming te kry nie.
“Ek doen al jare ondersoeke by huise waar daar in dwelms gedeal word.
“Ek weet hoe vinnig die drugs kan verdwyn. In dié geval wou ek nie die kans waag nie.”
Uitspraak in die binneverhoor vind Maandag plaas.
« EFF dringend opsoek na nuwe kieser -wil nou jeugdiges in sjebiens en bierhuise werf
Bloem-dieretuin dalk binnekort gesluit weens verwaarlosing »